SHAWNG NINGNAN LANG NA JINGHPAW MUNG A HPAJI MACHYAN HKRUMZUP HPAWNG
Shawng ningnan lang na, Jinghpaw Mung a Hpaji Machyan Hkrumzup Hpawng (KSEF) hpe Rudi Wuhpawng Ninghtan Hpung (Community Based Organizations) ni kaw nna woi awn let, Shatapru Manau wang kata hta e lai wa sai November shata praw (5) kaw nna praw (8) du hkra wuwu didi galaw la lu sai re. Ndai lamang byin tai wa lu hkra, rudi buga nga lauban ni hte alu jaw wuhpung (donor organizations) ni kaw nna ja gumhpraw hku madi shadaw karum shanglawm sai re. Lit la woi awn galaw mat wa ai wuhpung ni gaw, lawu de na ni rai ma ai:
(1)Center for Learning Alternatives for Youth (2) Humanity Institute (3) Naushawng Education Network (4) Sha-it Socail Development Foundation (5) Shalat Education & Resource Center(6) Shan Youth Prahita Group
Shani shagu sa du bawngban ai shawa dawtsa ni gaw Myitkyina Ginwang kata na ni law malawng rai nhtawm, Mogawng, Monyin, Putao hte kaga ginwang hkan na ni yawng gumhpawn marai (200) hta n yawm ai sha rai ma ai. Ndai zuphpawng hta Kachin myusha ni, Sam myusha ni hte Myen myusha ni lawm sai re. Lakjet hku nna gaw Hpaji munu ni rai nga ai sara kaba Thein Lwin (Thinking Classroom)–Hpaji hte Democracy, saranum Hawng Sai (Thinking Classroom)–Hpaji hte Ramma, Sam myusha Hkringmang Daw Khin Pyone Yee- Hpaji hte Buga ningchyawng ngu ai gabaw ni hte sa du hkaw tsun sai re. Sa du shang lawm ai masha ni hta hpaji du usa ni, rudi wuhpawng ninghtan hpung kaw na ni, jawng sara/saranum ni, jawngma ni hte hapji hpe ra tsaw awng sharawng ai mung shawa ni lawm ai hpe chye lu ga ai. Myit n-gun grai lu mai ai lam langai hpe garan kachyan ga nga yang, du sa ai shawa ni law law wa n hkrit n stang ai sha, Asuya kaw na ka tawn da ai Hpaji tara masa (Education laws) ni, tinang hta hkrum hkra nga ai hpaji lam hte seng ai mayak ni, galai shai ra sai lam ni, myit shing-ran ni, hte hpaji lam yan hte seng nna mung uphkang du ni hpang de tang shawn na mahkyen ni hpe Democracy lai ladat hpring hpring hte tsun jahta la lu sai re. Yawng a myit hta shing-ran pra pra ngam taw ai gaw, Dakkasu jawng sara ni hte jawngma ni a lapran, langai hte langai a mayak ni hpe jawm tsun sanglang ai hta, ‘sa hka’ she gamang rai tsun jahta mat wa sai re. Sharin la lu ai lam ni mung law law rai nga sai. (Mabyin lam ni hpe ndai ka ngau hta akri akrai gaw n ka shalawm na sai)
Ndai bawngban hpawng a yaw shada ai lam ni gaw lawu de na hte maren re:
- Myen Mung a hpaji masa hpe jawm bawngban lu na matu
- Hpaji lam yan hta e shang lawm nga ai wuhpawng ni shada da lata gindun galaw sa lu na matu
- Jinghpaw Mung a hpaji lam yan ni hpe tsang shatsaw lu na matu
- Hpaji lam yan hte hpaji masa ni hpe tut nawng dinglung rai nna seng ang ai wuhpung ni de tang madun/shading sharai ai lam hta shang lawm na matu
rai nga ai.
Ndai lamang a hpang jahtum shani hta ‘Jinghpaw Mung a Hpaji Machyan Zinghkri’ (Kachin State Enducation Network) hpe wuhpung hkrang hte hking hkum rai hpaw ninghtan lu sai re. Rudi Wuhpawng Ninghtan Hpung (CBOs) law law kaw nna hkringmang ni shang lawm ai. Ndai zinghkri kaw nna Jinghpaw Mung a hpaji lam yan hte seng ai, ra kaji ra kaba ni hpe woi awn galaw sa wa na ga ai. Mung bawng la lu sai hpaji hte seng ai machyen ni hpe mung, du na ra ai nhtoi ni hta hkrang shala galaw sa wa na hte du na ra ai shaning ni hta mung Hpaji machyan bawngban hpawng ni hpe mung ndai zinghkri kaw nna woi galaw sa na re lam chye lu ai. Zinghkri Hpung kaw nna tinang ahkying aten, n-gun atsam hte bawnu myit masin ap nawng sai ramma ni hpe shagrau maisau pa (volunteer certificates) ni shalai ya lu sai re. Asuya kaw nna ka shakrai da ai tsang jawng hpaji tara masa (Basic Education laws) hpe dinglung rai nna, du sa shawa ni a ningmu ni bang rai ningnan tsang jawng tara masa hpe mung ka shakrai da lu sai. Ndai ka da sai hpaji tara masa ningnan hpe mung uphkang du ni hte seng ang ai wuhpung ni hpang de shalai ya na re. Sha n ga, dai hpaji tara masa ni kaja wa nan sak hkrung wa lu u ga, mung uphkang du ni hpe tang madun ai hte shadut jahkat sa na re lam hpe mung chye lu ga ai.
Mulinaw
kac_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn tgl_Latn